  Майя Бывальцева Удмуртиын нуналлы быдэ 10 сюрслэсь трос адями Госуслуги портал пыр калыкез гожъян-чотанэ пыриське. Переписез онлайн амалэн ортчисьёслэн лыдзыя элькунмы Приволжск федерал округын 10-тӥ интыын мынэ, арня азьвыл 12-тӥын вал. Со сярысь Удмуртстат ивортӥз. Калыкез гожъян-чотанэ онлайн амалэн пыриськизы 9,9 процентэз Удмуртиын улӥсьёс. Та ласянь азьпалан мынэ Мордовия – 21 процент. Госуслуги пыр гожъян-чотанэ мыло-кыдогес пырисько Красногорск ёросын улӥсьёс – 17 процентэз, Дэбес ёросын – 14 процентэз, Алнаш, Камбарка ёросъёсын но Ижкарын – быдэн 10 процентэз. Озьы ик 10 процентлы матэкто Каракулино, Кизнер, Сьӧлта, Сюмси но Яр ёросъёсын. Переписез электрон амалэн ортчыны луоз 8-тӥ шуркынмонозь Ватсалом, калыкез лыдъян-гожтонэ пӧртэм амалъёсын пыриськыны луэ: Госуслуги портал пыр сяна, доре лыктэм переписчиклэн юанъёсызлы валэктон сётыса, МФЦ-ын. Электрон амалэн гожтӥськемъёс переписчиклы переписной листлэсь QR-кодэз возьматоно луоз. Тодэ вайытом, Россиын калыкез гожъян-чотан 14-тӥ шуркынмонозь мыноз. Кунын улӥсьёслы 33 юанъёслы валэктонъёс сётыны ӵекто. Таяз радэ нырысьсэ одӥг адямилы кӧня ке йӧслыкез вераны луонлык сётэмын. Кылсярысь, адями выжезъя ассэ удмурт но ӟуч гожтыны быгатэ. Тегъёс: Мерлык Ижкар Удмуртстат Удмуртия лыдъян-гожъян  